A Microsoft magyar leányvállalata nem volt tekintettel a termékeladásaiban eddig kulcsszerepet játszó informatikai kerekedőcégek üzleti érdekeire, amikor váratlanul átalakította hazai hálózatát: novemberben, egy állami gigaközbeszerzés kellős közepén vonta meg partnereitől termékekre vonatkozó értékesítési engedélyt – írja a 24.hu.

A lap kedden számolt be róla, hogy az amerikai szoftvercég korrupciógyanús ügyeket vizsgáltatott ki a magyar leányvállalatnál. A 2014-ben kezdődött belső nyomozás fő kérdése az volt, hogy milyen haszonkulccsal dolgoztak az állami szervekkel kötött üzletekben a partnercégek. Az egésznek néhány személycsere és partnerkapcsolatok megszüntetése lett a vége.

A compliance-eredmények részletei nem nyilvánosak, viszont az tudható, hogy a Microsoft Magyarország Kft. vezetéséből távozott például Sagyibó Viktor, aki 2016 elején a kormányzati üzletágat vezette, de ma már miniszteri biztosként Lázár János mellett dolgozik a Miniszterelnökségen. Emellett az első hírek szerint a Microsoft három LAR-partnernek (large account resellerek), a 13 milliárdos forgalmú Humansoft Kft.-nek, a 4 milliárdos RacioNet Zrt.-nek és a 10 milliárdos Euro One Zrt.-nek mondott fel, de a 24 újabb információi alapján valójában ennél jóval több magyar viszonteladótól vált meg a cég.

Ez a három nagy cég viszont különösen rosszul járt: mindhárom konzorciumvezetőként lett nyertes azon a 20 milliárd forintos keretösszegű állami közbeszerzésen, amelyet a Közbeszerzési és Ellátási Főigazgatóság (KEF) írt ki. A nyertes cégek minisztériumok és költségvetési szervek számára szállíthattak volna a következő hónapokban Microsoft szoftverlicenceket és kiegészítéseket, a Microsoft-termékek forgalmazásának letiltása mindhárom cég számára milliárdos bevételkiesést okoz majd.